《苍鹰赠蔡子毓》
明代·韩上桂

苍鹰白头人不识，群飞沧海恣猛力。
霜毛飒爽滚雪飞，铁距撑拏倍惨黑。
侧目愁胡破远天，轧滚左右凭胸臆。
狡兔未保深窟藏，大鹏遂失垂天翼。
姿雄往往受众猜，去傍鱼矶掠鳝鲫。
鳝鲫鳖没泥滓中，百转千飞不得食。
吁嗟壮士亦如此，高牙大纛张边鄙。
上林羽猎竟何为，不搏匈奴搏虎兕！

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。